b'\n_START_ARTICLE_\nLaulumaa\n_START_PARAGRAPH_\nLaulumaa Huonekalut Oy on suomalainen yritys, joka suunnittelee, valmistuttaa ja markkinoi huonekaluja sen omalla Laulumaa-tuotemerkill\xc3\xa4. Yrityksen p\xc3\xa4\xc3\xa4konttori sijaitsee Lahdessa. Yrityksen nykyinen emoyhti\xc3\xb6 on Finnish Furniture Group Oy.\n_START_SECTION_\nHistoriaa\n_START_PARAGRAPH_\nYrityksen juuret juontavat Oulaisista l\xc3\xa4ht\xc3\xb6isin olevaan Laulumaan sukuun, jonka miehet toimivat kalustepuuseppin\xc3\xa4 jo 1800-luvulla. Vuonna 1956 Reino Laulumaa (1917\xe2\x80\x932010) perusti Raaheen puusep\xc3\xa4ntehtaan. H\xc3\xa4nen poikansa Rauno Laulumaa perusti Laulumaa Huonekalut Oy:n vuonna 1988 Lahteen. Liikeideana oli aluksi m\xc3\xa4ntykalusteiden valmistuttaminen muilla yrityksill\xc3\xa4 Suomessa ja Neuvostoliitossa ja niiden provisiopohjainen myynti Suomeen ja ulkomaille. Neuvostoliiton romahdettua valmistajia alkoi l\xc3\xb6yty\xc3\xa4 itsen\xc3\xa4istyneest\xc3\xa4 Virosta. Suomen 1990-luvun alun laman taituttua nousukaudeksi yrityksen liiketoiminta alkoi kasvaa sek\xc3\xa4 kotimaassa ett\xc3\xa4 etenkin vientimarkkinoilla._NEWLINE_Laulumaan tuotteita myy satakunta huonekaluliikkett\xc3\xa4 ymp\xc3\xa4ri Suomen.'